Groter waarskynlikheid van beurtkrag Saterdag(Argieffoto: Severin D./Unsplash) Die waarskynlikheid dat Eskom Saterdag beurtkrag gaan instel, het pas verhoog. Dit sal dan ook die res van die naweek voortduur. Eskom sê in ŉ verklaring dit is omdat veelvoudige opwekkingseenhede oornag die gees gegee het. “Ons het sewe opwekkingseenhede by vier van ons kragsentrales verloor, by Duvha, Tutuka, Kriel en Grootvlei, almal in Mpumalanga. Dit is as gevolg van verskeie tegniese probleme,” sê Eskom. Die kragreus sê die oorsaak van hierdie probleme word tans ondersoek met die doel om regstellende maatreëls in te stel. Die verlies aan kragopwekkers het bykomende druk op kragreserwes wat reeds onder druk is, geplaas. “Daar is dus nou ŉ groter kans dat ons beurtkrag Saterdagaand sal moet implementeer om kragreserwes weer aan te vul.” Eskom sê hulle maak tans gebruik van duur noodopwekkingsreserwes, wat nie volhoubaar is nie. “Die stelsel is steeds onder druk, kwesbaar en onvoorspelbaar.” Onbeplande kragonderbrekings en herstelwerk het Saterdagoggend op 11 868 MW gestaan, teenoor die 10 800 MW Vrydag. Onderbrekings weens beplande instandhouding was Saterdag 5 430 MW. “Ons vra verbruikers weereens om krag spaarsamig te gebruik,” sê Eskom.